**RAPORT PRIVIND SITUAŢIA HIDRO-METEOROLOGICĂ ŞI A CALITĂŢII MEDIULUI**

**în intervalul 07.09.2025, ora 08.00 – 08.09.2025, ora 08.00**

1. ***SITUAŢIA HIDRO-METEOROLOGICĂ***

**1. Situația și prognoza hidrologică pe râurile interioare şi Dunăre din 08.09.2025, ora 07.00**

**RÂURI**

Debitele au fost relativ staționare, exceptând râurile din bazinul Moldovei, bazinul superior și mijlociu al Bistriței (afluent al Siretului), cursul Jiului și cursurile mijlocii și inferioare al Someşului, Crișului Negru, Crișului Alb și Mureșului unde au fost în ușoară scădere.

Pe râurile din bazinele superioare ale Crișului Negru, Crișului Repede și Crișului Alb, pe unii afluenți din bazinul mijlociu al Arieșului și al Mureșului, debitele au fost în ușoară creștere datorită precipitațiilor sub formă de aversă, mai însemnate cantitativ, înregistrate și propagării.

Debitele se situează la valori sub mediile multianuale lunare, cu coeficienți moduli cuprinși între 30-80% și mai mici (sub 30%) pe râurile din bazinele hidrografice: Iza, Tur, Lăpuș, Crasna, Barcău, Crișuri, Moravița, Caraș, Nera, Cerna, Jiu, Vedea, Argeş, Rm. Sărat, Bârlad, Tazlău, pe unii afluenți din bazinul mijlociu și inferior al Oltului, pe afluenții Prutului și pe râurile din Dobrogea.

În interval au fost emise o **AVERTIZARE HIDROLOGICĂ** pentru fenomene imediate și cinci **ATENȚIONĂRI HIDROLOGICE** pentru fenomene imediate.

Nivelurile pe râuri la stațiile hidrometrice se situează sub **COTELE DE ATENȚIE.**

Debitele vor fi relativ staționare, exceptând cursurile mijlocii și inferioare ale Someșului, Mureșului și Moldovei, unde vor fi în ușoară scădere.

Sunt posibile creșteri de niveluri și debite, pe unele râuri mici din zonele de munte, din Crișana, Transilvania și Maramureș, datorită precipitațiilor prognozate.

Nivelurile pe râuri la stațiile hidrometrice se vor situa sub **COTELE DE ATENȚIE.**

**DUNĂRE**

Debitul la intrarea în țară (secțiunea Baziaș) a fost staționar (2400 m3/s).

În aval de Porţile de Fier debitele au fost în creștere pe sectorul Gruia – Zimnicea, staționare la Giurgiu și în scădere pe sectorul Oltenița – Tulcea.

Debitul la intrarea în țară (secțiunea Baziaș) va fi staționar (2400 m3/s).

În aval de Porțile de Fier debitele vor fi staționare la Gruia și Călăraşi, în creștere pe sectorul Calafat – Oltenița și în scădere pe sectorul Cernavodă –Tulcea.

**2.** **Situația meteorologică în intervalul 07.09.2025, ora 09.00 – 08.09.2025, ora 06.00**

**ÎN ŢARĂ**

Vremea s-a menținut în general frumoasă, iar în sud și local în vest a fost călduroasă în orele amiezii. Cerul a fost variabil, cu înnorări temporar accentuate mai ales în timpul zilei, când au fost averse și descărcări electrice, local în zonele montane și în Crișana și izolat în Banat, Maramureș, Transilvania și Oltenia. Ploile au avut și caracter torențial, iar cantitățile de apă au depășit pe spații mici 20 l/mp (până la 25 l/mp la Stâna de Vale). Din surse externe au fost confirmate căderi de grindină în județul Bihor. Vântul a suflat slab și moderat, cu unele intensificări după-amiaza în regiunile sud-estice, dar de scurtă durată și în timpul ploilor. Temperaturile maxime s-au încadrat între 24 de grade la Sulina și 34 de grade la Drobeta-Turnu Severin și Calafat, iar la ora 6 se înregistrau valori termice cuprinse între 7 grade la Miercurea Ciuc și Întorsura Buzăului și 22 de grade la Constanța-dig. În a doua parte a nopții, cu totul izolat în depresiuni a fost ceață. OBSERVAȚIE - de ieri dimineață au fost în vigoare 23 de mesaje pentru fenomene meteorologice periculoase imediate, după cum urmează:- 6 avertizări cod portocaliu (4 emise de către SRPV Timișoara, 1 de SRPV Cluj și 1 de către SRPV Sibiu);- 17 atenționări cod galben (11 emise de către SRPV Timișoara, 3 de SRPV Cluj, 2 de către SRPV Sibiu și 1 de SRPV Craiova).

**LA BUCUREŞTI**

Vremea s-a menținut călduroasă în orele amiezii. Cerul a fost variabil, iar vântul a suflat slab până la moderat. Temperatura maximă a fost de 30 de grade la Afumați și Băneasa și 31 de grade la Filaret, iar la ora 6 se înregistrau 12 grade la Băneasa, 17 grade la Afumați și Filaret.

**3. Prognoza meteorologică în intervalul 08.09.2025, ora 09.00 – 09.09.2025, ora 09.00**

**ÎN ŢARĂ**

Vremea va fi mai caldă decât în mod obișnuit pentru această perioadă, iar în vestul și sudul țării se va menține călduroasă. Cerul va fi variabil, însă vor fi perioade cu înnorări accentuate, averse și descărcări electrice local în zonele montane, în Crișana, Maramureș și Transilvania și izolat în Banat, Oltenia și Muntenia. În intervale scurte de timp sau prin acumulare, cantitățile de apă vor fi de 15...20 l/mp și izolat de peste 30...35 l/mp și va cădea grindină. Vântul va sufla slab și moderat, cu intensificări temporare în Dobrogea, dar de scurtă durată și în timpul ploilor. Temperaturile maxime se vor încadra între 24 și 33 de grade, iar cele minime vor fi cuprinse între 6 grade în depresiunile Carpaților Orientali și 19...20 de grade pe litoral și în Dealurile de Vest. Dimineața și noaptea, pe alocuri va fi ceață.

**LA BUCUREŞTI**

Vremea va fi călduroasă. Cerul va fi variabil, iar vântul va sufla slab și moderat. Temperatura maximă va fi de 30...31 de grade, iar cea minimă de 13...16 grade.

1. ***CALITATEA APELOR***

***Administrația Națională Apele Române*** informează despre producerea, in data de 07.09.2025, ora 20.12, unei posibile poluari cu o substanta toxica iritanta lacrimogena pe malul bulgaresc al fluviului Dunarea, km fluvial 485, in dreptul judetului Giurgiu anuntata de catre ISU Giurgiu. Au fost prelevate probe de apa de catre Capitania portului Giurgiu care au fost predate Laboratorului de calitate a apei Giurgiu in vederea efectuarii de analize. PIAC Romania a transmis in 07.09.2025, ora 22.00, prin intermediul sistemului Danube AEWS, un mesaj informal catre PIAC Bulgaria (si catre Secretariatul Permanent al ICPDR de la Viena) prin care solicitam informatii suplimentare, referitor la posibila poluare a apelor fluviului Dunarea.

1. ***CALITATEA MEDIULUI***
2. **În domeniul aerului**

Nu s-au înregistrat evenimente deosebite.

1. **În domeniul solului și vegetației**

***Agenţia Naţională pentru Mediu și Arii Protejate-DJM Dambovita*** informează telefonic despre producerea, în data de 07.09.2025, ora 10.52, unui incendiu de vegetatie uscata si aprox 3000 kg mase plastice si anvelope uzate, depozitate necontrolat pe o suprafata de aprox. 3.000 mp pe raza localității Bălteni, comuna Conțesti, DN71, județul Dambovița. Nu se cunosc cauzele declanșatoare. Vom reveni cu informații suplimentare.

***Agenţia Naţională pentru Mediu și Arii Protejate-DJM Dambovita*** informează telefonic despre producerea, în data de 07.09.2025, ora 18.10, unui incendiu pe raza municipiului Targoviste, care a cuprins circa 2 tone deseuri menajere depozitate necontrolat pe o suprafata de circa 4000 mp. Incendiul s-a manifestat cu degajari de fum in atmosfera. Incendiul a fost lichidat in jurul orei 18.30 de catre ISU Dambovita. Nu se cunosc cauzele declanșatoare. Vom reveni cu informații suplimentare.

1. **În domeniul supravegherii radioactivităţii mediului**

Nu s-au înregistrat evenimente deosebite.

1. **În municipiul Bucureşti**

Nu s-au înregistrat evenimente deosebite.

**DIRECȚIA COMUNICARE ȘI DIGITALIZARE**